Un accident rutier petrecut pe DN 17B, în afara localității Pârâul Pântei, a avut consecințe tragice în data de 10 mai, în jurul orei 23:05.
Potrivit informațiilor obținute de la Poliția Neamț, un tânăr în vârstă de 19 ani conducea un autoturism pe DN 17B, în direcția Farcașa – Borca, când, în afara localității Pârâul Pîntei, a lovit un bărbat care se deplasa pe partea carosabilă în aceeași direcție.
Bărbatul lovit, în vârstă de 63 de ani, din Borca, a suferit răni incompatibile cu viața în urma impactului, forțele de intervenție fiind nevoite să declare decesul.
„Conducătorul auto a fost testat cu aparatul etilotest, rezultatul fiind negativ. Polițiștii continuă cercetările sub aspectul săvârșirii infracțiunii de ucidere din culpă”, potrivit unui comunicat dat de către IPJ Neamț.
Este a doua tragedie care s-a petrecut în satul Pârâul Pântei în mai puțin de două luni. La finalul lunii martie, trei tineri și-au pierdut viața în urma unei coliziuni între două autoturisme (amănunte aici)
Denisa POPA